钦定古今图书集成/明伦汇编/官常典/第572卷 > 塔本
## 钦定古今图书集成/明伦汇编/官常典/第572卷 > 塔本

按《元史》本传：塔本，伊吾庐人，人以其好扬，人善称之
曰扬公。父宋五设托陀。托陀者，其国主所赐号，犹华
言国老也。塔本初从太祖讨诸部，屡厄艰危，复从围
燕，征辽西，下平滦白霫诸城。军士有妄杀人者，塔本
戒之曰：“国之本民也，杀人得地，何益于国？且杀无罪
以坚敌心，非上意。”太祖闻而喜之，赐金虎符，俾镇抚
白霫诸郡，号“行省都元帅”，管内得承制，除县吏，死囚
得专决。久之，徙治兴平。兴平兵火伤残，民惨无生意。
塔本召父老问所苦，为除之。薄赋敛，役有时，民大悦。
乃相与告教，无违约束，归者四集。塔本始至，户止七
百，不一二年乃至万户出己马以宽驿人，贷廉吏银，
其子钱不能偿者，焚其券；农不克耕，亦与之牛，比岁
告稔，民用以饶。庚寅，诏益中山、平定、平原，隶行省。甲
午，盗李仙、赵小哥等作乱，塔本止诛首恶，宥其诖误。
癸卯，立春日，宴群僚，归而疾作，遂卒。是夕，星陨，隐隐
有声。遗命葬以纸衣瓦棺。赠推诚定远佐运功臣、太
师、开府仪同三司、上柱国，追封营国公，谥忠武。子阿
里乞失铁木儿。